Amsawal deg tmacahut yettales-d srid ineḍruyen n tmacahut akken i ilaq ad mmseḍfaren deg teḥkayt, ur yessezwar aneḍruy ɣef wayeḍ, ayen ur ixeddem ara umsawal ladɣa d asekcem n teḥkayin neɣ n tmucuha niḍen deg tmacahut i d-yessawal. Maca amsal deg yeḍrisen n Belɛid At Ɛli, am akken i t-neẓra deg uḥric wis sin igezzem acḥal d abrid tasiwelt i wakken ad d-iger iwenniten, ṛṛay-is, …daɣen i wakken ad d-yessekcem timucuha niḍen ad tent-id-yales, mi fukkent ad d-yezzi almi d tasiwelt n tmacahut-nni i d-iḥekku deg tazwara.